पाएं अपने शहर की ताज़ा ख़बरें और फ्री ई-पेपरडाउनलोड करें
बीएसई सेंसेक्स सोमवार को 64 पॉइंट गिरकर 48,718 पर रहा, जबकि एनएसई निफ्टी 3 पॉइंट चढ़कर 14,634 पर बंद हुआ। हफ्ते के पहले कारोबारी दिन बाजार ने गैप डाउन दिया था यानी शुक्रवार के बंद लेवल से काफी नीचे खुला था। लेकिन, निफ्टी शुरुआती झटके के बाद पूरे समय 14,400 से ऊपर रहा और शुरुआती कमजोरी को धीरे-धीरे भगाते हुए पिछले स्तर से 3 पॉइंट ऊपर बंद हुआ।
मोतीलाल ओसवाल फाइनेंशियल सर्विसेज के वाइस प्रेसिडेंट और डेरिवेटिव एनालिस्ट चंदन तापड़िया के मुताबिक बाजार में तेजी का रुझान है। तापड़िया का कहना है कि 14,600 पॉइंट से ऊपर बने रहने पर निफ्टी 14,800 से 14,880 के जोन में जा सकता है। अगर शेयरों में बिकवाली ने जोर पकड़ा तो निफ्टी को 14,500 से 14,400 के दायरे में सपोर्ट मिलेगा। वायदा बाजार के सौदों के आंकड़े बताते हैं कि निफ्टी 14,200 से 15,200 के जोन में रह सकता है।
एनएसई निफ्टी की तरह बैंक निफ्टी में भी गैप डाउन हुआ और पूरे दिन सीमित दायरे में बना रहा। बाजार के मुकाबले बैंकिंग शेयरों का परफॉर्मेंस कमजोर रहा और 32,000 का सपोर्ट लेवल टूट गया। कारोबार के अंत में यह पिछले बंद भाव से लगभग 300 पॉइंट नीचे रहा और इसमें पिछले दो दिनों से लोअर हाई और लोअर लो का कमजोरी के रुझान वाला पैटर्न बना है।
लेकिन बैंक निफ्टी में तीन दिनों के करेक्शन के बाद निचले लेवल पर खरीदारी निकल रही है। अगर यह इंडेक्स 32,250 से ऊपर बना रहा तो 33,000 और 33,333 की तरफ बढ़ता नजर आ सकता है। बिकवाली होने की सूरत में इसको पहले 32,150 और फिर 32,000 के स्तरों पर खरीदारी का सपोर्ट मिलेगा।
तापड़िया के मुताबिक, BHEL, अदानी एंटरप्राइजेज, मैरिको, SAIL, ICICI प्रू, भारती एयरटेल, टाटा स्टील, NMDC, अपोलो टायर, मारुति सुजुकी, एशियन पेंट, बजाज फाइनेंस, SRF, SBI लाइफ, कैडिला हेल्थकेयर, टाटा कंज्यूमर, हिंडाल्को, ग्रासिम और डिवीज लैब में मजबूती रही और इनमें मजबूती बनी रह सकती है। आज टाइटन, श्रीराम ट्रांसपोर्ट फाइनेंस, रिलायंस इंडस्ट्रीज, RBL बैंक और BPCL में कमजोरी आई।
मई के पहले हफ्ते के पहले कारोबारी दिन सेंसेक्स 426 अंक और निफ्टी 150 पॉइंट नीचे खुला था। शुक्रवार को सेंसेक्स 983 पॉइंट नीचे 48,782.36 पर बंद हुआ था। वहीं, निफ्टी 263 अंक नीचे 14,631.10 पर रहा था। निफ्टी 500 के टॉप गेनर्स में केपीआर मिल, ईआईडी पैरी, एडवांस्ड एंजाइम, श्रीराम सिटी यूनियन और मैरिको रहे। अच्छे रिजल्ट के चलते इन कंपनियों के शेयरों में 11.50 से 9.5% तक का उछाल आया।
सभी एशियाई बाजार में गिरावट
जापान और चीन का शेयर बाजार आज बंद है। शुक्रवार को जापान का निक्केई इंडेक्स 241 पॉइंट और चीन का शंघाई कंपोजिट इंडेक्स 28 अंक गिरा था। हांगकांग का हेंगसेंग 395 पॉइंट टूटा है जबकि कोरिया का कोस्पी 20 अंक गिरा है। ऑस्ट्रेलिया का ऑल ऑर्डनरीज इंडेक्स 4 पॉइंट फिसला है।
यूरोपियन मार्केट में मजबूती
तीन अहम यूरोपियन मार्केट में ब्रिटेन का शेयर बाजार बंद है। जर्मनी का अहम इंडेक्स DAX और फ्रांस का इंडेक्स CAC मजबूती के साथ खुला था।
अमेरिकी बाजार गिरावट के साथ बंद हुए थे
शुक्रवार को सभी अमेरिकी बाजार गिरावट के साथ बंद हुए थे। डाउ जोंस 0.54% की गिरावट के साथ 185.51 अंक नीचे 33,874.90 पर बंद हुआ था। नैस्डैक 0.85% की गिरावट के साथ 119.86 अंक नीचे 13,962.70 पर बंद हुआ। S&P 500 इंडेक्स भी 30.30 पॉइंट नीचे 4,181.17 पर बंद हुआ था। फ्रांस और जर्मनी के बाजार भी गिरावट के साथ बंद हुए थे।
IPO मार्केट का परफॉर्मेंस
शेयर बाजार में गिरावट के रुझान के बीच अगर इस साल आए अहम IPO के परफॉर्मेंस की बात करें तो ज्यादातर का परफॉर्मेंस शानदार रहा है। 19 अप्रैल को लिस्ट हुआ लोढा का शेयर इश्यू प्राइस से 20% ज्यादा रिटर्न दे चुका है जबकि बार्बेक्यू लिस्टिंग से अब तक 20% से ज्यादा मजबूत हुआ है।
नजारा, MTAR टेक और लक्ष्मी सीमेंट 60% से ज्यादा रिटर्न के साथ इस साल आए IPO के बॉस बने हुए हैं। न्यूरेका ने गजब ढा दिया है, इसके शेयरों का दाम इश्यू प्राइस से लगभग दोगुना हो चुका है जबकि इंडिगोपेंट्स का शेयर डेढ़ गुना हुआ है।
हालांकि कल्याण ज्वैलर्स के शेयरों ने निवेशकों को बड़ा निराश किया है। इसका शेयर इ्रश्यू प्राइस से लगभग 30% नीचे चल रहा है जबकि IRFC का शेयर 20% कमजोर हुआ है।
रिजल्ट और डिविडेंड
आज अपोलो ट्राइकोट ट्यूब्स, गोदरेज प्रॉपर्टीज, होम फर्स्ट फाइनेंस, IDBI बैंक, कोटक महिंद्रा बैंक, L&T टेक्नोलॉजी सर्विसेज, महिंद्रा हॉलिडेज, SBI लाइफ इंश्योरेंस, सुप्रीम इंडस्ट्रीज, टाटा केमिकल्स, TBZ, वरुण बेवरेजेज के फाइनेंशियल रिजल्ट आने वाले हैं।
FII और DII डेटा
NSE पर मौजूद प्रोविजनल डेटा के मुताबिक, 30 अप्रैल को विदेशी संस्थागत निवेशकों (FII) ने 3465 करोड़ रुपए के शेयर नेट बेसिस पर बेचे थे। यानी उनकी तरफ से बेचे गए शेयरों की कीमत खरीदे गए शेयरों से इतनी ज्यादा रही थी। घरेलू संस्थागत निवेशकों (DII) ने शुद्ध रूप से 1,419 करोड़ रुपए के शेयर खरीदे थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva kas_Deva kas_Deva mag_Deva hin_Deva zho_Hant eng_Latn